Koronavirus-kenner sterfProf. Anton Stoltz (Foto: Reint Dykema) Prof. Anton Stoltz, hoof van die departement aansteeklike siektes aan die Universiteit van Pretoria (UP) en kenner van die nuwe koronavirus, is oorlede. Rikus Delport, woordvoerder van die UP, het aan Maroela Media bevestig Stoltz is Woensdagaand weens komplikasies ná ŉ operasie oorlede. Hy was 59 jaar oud. Volgens Delport het Stoltz saam met verskillende waakeenhede in die Steve Biko- akademiese hospitaal gewerk en selfs ’n eenheid vir infeksievoorkoming en -kontrole geïnisieer. Dié eenheid moes studente en hospitaalbestuurders leer hoe om aansteeklike siektes behoorlik te bestuur. Hy het hom egter sedert Februarie vanjaar vir die stryd teen Covid-19 beywer ondanks persoonlike terugslae in sy eie gesondheid, het Delport gesê. Maroela Media het Stoltz sedert die uitbreek van die Covid-19-pandemie verskeie kere geraadpleeg oor die verspreiding van Covid-19, asook die behandeling daarvan. Prof. Anton Stoltz het vroeër vanjaar aan Maroela Media se paneelgesprek oor Covid-19 deelgeneem. (Foto: Reint Dykema) “Hy het net weereens sy toewyding aan die verbetering van ander se lewens bewys en sal vir altyd onthou word vir sy kliniese uitnemendheid, sy toewyding aan navorsing, sy onveranderlike leierskap en sy onwrikbare liefde vir sy kinders en vrou. Ons betreur die verlies van hierdie talentvolle held wat sy lewe daaraan gewy het om ander se lewens te red,” het Delport gesê. Medelye stroom sedertdien op sosiale media in. “Ek het die voorreg gehad om hom onlangs ’n paar keer te ontmoet en was verstom deur sy geweldige passie vir sy werk, totale toewyding en tog nederige houding. Ek sal die stimulerende gesprekke en goeie advies wat hy so geduldig gedeel het te midde van sulke chaos rondom hom, koester,” skryf ŉ sosialemediagebruiker op Facebook. “Hy was ’n sleutel rolspeler in die Covid-19 nasionale taakspan en sy verlies laat ’n reuse leemte,” skryf ŉ ander.